มูลนิธิ โรนัลด์ แมคโดนัลด์ เฮาส์

มูลนิธิ โรนัลด์ แมคโดนัลด์ เฮาส์ (อักษรย่อ: RMHC) เป็นองค์การไม่แสวงหาผลกำไรอิสระสัญชาติอเมริกัน ซึ่งมีภารกิจหลักคือสร้าง, ค้นหา และสนับสนุนโครงการต่าง ๆ ที่จะปรับปรุงสุขภาพและความเป็นอยู่ที่ดีของเด็กโดยตรง
มูลนิธิ โรนัลด์ แมคโดนัลด์ เฮาส์ มีเครือข่ายสาขาทั่วโลกใน 62 ประเทศและภูมิภาคภายใต้โครงการหลักสามโครงการ ได้แก่ บ้านพักพิง โรนัลด์ แมคโดนัลด์ เฮาส์ เพื่อครอบครัวผู้ป่วยเด็ก (Ronald McDonald House), ห้องสันทนาการเด็ก (Ronald McDonald Family Room) และหน่วยบริการตรวจสุขภาพเคลื่อนที่ (Ronald McDonald Care Mobile)
โครงการ.
โรนัลด์ แมคโดนัลด์ เฮาส์ แห่งแรกเปิดในฟิลาเดลเฟียเมื่อ ค.ศ. 1974 โดยจิม เมอร์รีย์ ผู้จัดการทั่วไปของทีมอเมริกันฟุตบอลฟิลาเดลเฟียอีเกิลส์กำลังระดมทุนให้แก่ลูกสาวของผู้เล่นคนหนึ่ง (เฟรด ฮิล) เมื่อเขาได้พบกับออดรีย์ อีแวนส์ ซึ่งเป็นนักวิทยามะเร็งของโรงพยาบาลเด็กฟิลาเดลเฟีย พวกเขาร่วมมือกับเอลก์แมนแอดเวอร์ไทซิง ซึ่งดูแลด้านการตลาดของแมคโดนัลด์ และองค์กรการกุศลดังกล่าวได้ใช้ชื่อของมาสคอตตอนหลัง
บ้านพักพิง.
มีบ้านพักพิง โรนัลด์ แมคโดนัลด์ เฮาส์ มากกว่า 380 แห่งใน 64 ประเทศ สิ่งเหล่านี้รองรับครอบครัวที่มีเด็กอายุต่ำกว่า 21 ปี (หรือ 18 หรือ 26 ปี โดยขึ้นอยู่กับบ้านพักพิงดังกล่าว) ที่ต้องเข้ารับการรักษาในโรงพยาบาล ซึ่งเข้ารับการรักษาที่โรงพยาบาลและสถานพยาบาลใกล้เคียง บ้านพักพิงเหล่านี้ตั้งอยู่ห่างจากโรงพยาบาลดูแลพิเศษที่จำเป็นเพื่อช่วยให้เด็ก ๆ กลับมามีสุขภาพที่สมบูรณ์อีกครั้งเพียงไม่กี่นาที โดยทางโรนัลด์ แมคโดนัลด์ เฮาส์ อนุญาตให้ครอบครัวเข้าพักฟรี รวมถึงพวกเขายังจัดเตรียมอาหารปรุงเองที่บ้านพักพิงให้แก่ครอบครัวเช่นกัน บ้านพักพิงลักษณะนี้กระจัดกระจายไปทั่วโลกทำให้ครอบครัวต่าง ๆ มีบ้านพักพิงอยู่ห่างจากบ้านและให้ความสำคัญกับสุขภาพของเด็กเป็นหลัก
ห้องสันทนาการเด็ก.
ปัจจุบันมีห้องสันทนาการเด็กมากกว่า 260 ห้องใน 28 ประเทศ โดยห้องสันทนาการเด็กเหล่านี้จะอยู่ภายในโรงพยาบาล พวกเขาอนุญาตให้ครอบครัวอยู่เคียงข้างเด็กของพวกเขา นอกจากนี้ ยังอนุญาตให้พวกเขาได้พักผ่อนและผ่อนคลายเมื่ออยู่ในสถานการณ์ที่ค่อนข้างตึงเครียด ห้องเหล่านี้ให้พื้นที่ปลอดภัยแก่ครอบครัวในการรับประทานอาหารว่าง, งีบหลับ หรือแม้กระทั่งอาบน้ำ และพวกเขายังเตรียมของเล่นให้เด็ก ๆ เล่น เพื่อช่วยให้พวกเขาลืมเรื่องต่าง ๆ ที่เกิดขึ้นในสถานที่นั้นได้
ระหว่างประเทศ.
ใน ค.ศ. 1981 บ้านพักพิง โรนัลด์ แมคโดนัลด์ เฮาส์ แห่งแรกนอกสหรัฐได้เปิดทำการในโทรอนโต รัฐออนแทรีโอ และใน ค.ศ. 1991 บ้านพักพิง โรนัลด์ แมคโดนัลด์ เฮาส์ แห่งที่ 150 ได้เปิดทำการในปารีส ประเทศฝรั่งเศส แม้ว่าบ้านพักพิงดังกล่าวจะปิดไปแล้วก็ตาม ครั้นเมื่อวันที่ 25 กรกฎาคม ค.ศ. 2005 บ้านพักพิงที่ 250 ได้เปิดทำการที่การากัส ประเทศเวเนซุเอลา ทว่าปัจจุบันได้ปิดให้บริการไปแล้ว ส่วนบ้านพักพิง โรนัลด์ แมคโดนัลด์ เฮาส์ ที่โรงพยาบาลแห่งแรกในภูมิภาคเอเชียแปซิฟิก, ตะวันออกกลาง และแอฟริกา (APMEA) เปิดทำการที่สถาบันสุขภาพเด็กแห่งชาติมหาราชินี กรุงเทพมหานคร ประเทศไทย เมื่อวันที่ 7 มิถุนายน ค.ศ. 2011
ออสเตรเลีย.
โรนัลด์ แมคโดนัลด์ เฮาส์ แห่งแรกในประเทศออสเตรเลียเปิดทำการที่แคมเปอร์ดาวน์ รัฐนิวเซาท์เวลส์ ใน ค.ศ. 1981 และจำนวนเฮาส์ดังกล่าวได้เพิ่มขึ้นเป็น 18 แห่ง ตั้งแต่นั้นเป็นต้นมา โครงการนี้ได้ช่วยเหลือครอบครัวไปแล้วกว่า 100,000 ครอบครัว และสามารถรองรับได้สูงสุดถึง 260 ครอบครัวต่อคืน ซึ่งเฮาส์แต่ละแห่งจะติดกับโรงพยาบาลเด็กและโรงพยาบาลสตรีขนาดใหญ่ รวมถึงเฮาส์แต่ละแห่งจะมีคณะกรรมการอิสระที่ทำหน้าที่บริหารเงินทุนในแต่ละวันของตนเอง
โครงการการเรียนรู้ของโรนัลด์ แมคโดนัลด์ (เฉพาะประเทศออสเตรเลีย) ก่อตั้งขึ้นใน ค.ศ. 1997 เพื่อช่วยเหลือเด็ก ๆ ที่มีอาการป่วยเล็กน้อยและกลับมาเรียนหนังสือได้อีกครั้ง พันธกิจของโครงการคือการมอบ "การสนับสนุนทางการศึกษา" ให้แก่เด็ก ๆ ที่ล้าหลังในด้านการศึกษา นับเป็นโครงการเดียวในออสเตรเลียที่มีลักษณะเช่นนี้ ปัจจุบัน โครงการนี้ทำงานร่วมกับนักเรียนมากกว่า 1,000 คนต่อสัปดาห์ โดยเทรซี เว็บสเตอร์ เป็นผู้ริเริ่มโครงการนำร่องครั้งแรกใน ค.ศ. 1997
โครงการการเรียนรู้ของโรนัลด์ แมคโดนัลด์ จัดให้มีการประเมินความรู้ความเข้าใจและการศึกษาแก่ผู้เรียนโดยนักจิตวิทยาการศึกษา, การสอนพิเศษแบบตัวต่อตัวโดยครูที่มีคุณสมบัติเหมาะสมเป็นเวลา 40 ชั่วโมง และการบำบัดการพูดหรือการทำงาน 10 เซสชัน หากจำเป็น